ລາວກ່າວວ່າ ຕົນພ້ອມຈະຈັດ ກອງປະຊຸມໃຫຍ່ ຂອງພັກ
ລັດຖະມົນຕີລາວຢືນຢັນເຖິງຄວາມພ້ອມ ທີ່ຈະຈັດກອງປະຊຸມໃຫຍ່ ຄັ້ງທີ 9 ຂອງພັກປະຊາຊົນປະຕິວັດລາວ ໃນເດືອນໜ້ານີ້.
ລັດຖະມົນຕີລາວ ຢືນຢັນເຖິງຄວາມພ້ອມທີ່ຈະຈັດກອງປະຊຸມໃຫຍ່ຄັ້ງທີ 9 ຂອງພັກປະ ຊາຊົນປະຕິວັດລາວເພື່ອເລືອກເອົາເລຂາທິການໃຫຍ່ ແລະກໍາໜົດທິດທາງການພັດທະນາ ຊາດ ໃນໄລຍະຕໍ່ໄປ ທ່ານໝູນແກ້ວ ອໍລະບູນ ລັດຖະມົນຕີວ່າການກະຊວງ ຖະແຫຼງຂ່າວແລະວັດທະນາທໍາ ຖະແຫຼງຢືນຢັນວ່າການ ກະກ່ຽມຄວາມພ້ອມເພື່ອຮອງຮັບກອງປະຊຸມໃຫຍ່ ຄັ້ງທີ 9 ຂອງພັກປະຊາຊົນປະຕິວັດລາວ ທີ່ກໍາໜົດຈະມີຂຶ້ນຢ່າງ ເປັນທາງການໃນລະຫວ່າງວັນທີ່ 18-21 ມີນາທີ່ຈະເຖິງ ນີ້ໄດ້ມີການກຽມພ້ອມ ໃນທຸກໆດ້ານແລ້ວໃນຂະນະນີ້ ໂດຍສະເພາະແມ່ນການກຽມພ້ອມໃນດ້ານໂຄສະນາປະ ຊາສໍາພັນ ທີ່ຖືເປັນຄວາມຮັບຜິດຊອບຂອງກະຊວງຖະ ແຫຼງຂ່າວ ແລະວັດທະນາທໍານັ້ນ ກໍ່ໄດ້ມີການເລີ້ມລົງມື ປະຕິບັດຕົວຈິງນັບຕັ້ງແຕ່ປີກາຍເປັນຕົ້ນມາແລ້ວ ຊຶ່ງກໍ ປາວ່າກົດໄດ້ຮັບໝາກຜົນເປັນຢ່າງດີ ແລະເປັນໄປຕາມ ແຜນການທີ່ວາງໄວ້ ດັ່ງທີ່ທ່ານໝູນແກ້ວໄດ້ຖະແຫຼງຢືນ ຢັນໃນຕອນນຶ່ງວ່າ: ກອງປະຊຸມໃຫຍ່ຂອງພັກປະຊາຊົນປະຕິວັດລາວທີ່ຈັດຂຶ້ນເປັນປະຈໍາທຸກ 5 ປີນັ້ນ ຖືເປັນ ການເຄື່ອນໄຫວທີ່ມີຄວາມສໍາຄັນທີ່ສຸດໃນທາງການເມືອງຂອງລາວ ເພາະນອກຈາກກອງ ປະຊຸມຈະໄດ້ມີການເລືອກຕັ້ງເອົາຄະນະກໍາກໍາມະການກົມການເມືອງ ແລະຄະນະກໍາມະ ການບໍລິຫານງານສູນກາງພັກຊຸດໃຫມ່ ລວມທັງການຮັບຮອງເອົາລາຍງານການເມືອງທີ່ຖື ເປັນທິດທາງແລະແນວທາງຂອງພັກ ທີ່ຈະນໍາພາລາວໃນໄລຍະ 5 ປີຕໍ່ໜ້າ ແລະໃນໄລຍະ ຍາວອີກດ້ວຍ ຍິ່ງໄປກວ່ານັ້ນ ການທີ່ບຸກຄົນໃດທີ່ໄດ້ຮັບການເລືອກຕັ້ງໃຫ້ເປັນເລຂາທິການໃຫຍ່ຂອງພັກ ນັ້ນ ກໍຍັງໝາຍເຖິງການທີ່ບຸກຄົນຜູ້ນັ້ນຈະໄດ້ຄອງຕໍາແຫນ່ງປະທານປະເທດລາວອີກດ້ວຍ ສ່ວນບຸກຄົນທີ່ເປັນກໍາມະການກົມການເມືອງ ແລະກໍາມະການບໍລິຫານງານສູນກາງພັກນັ້ນ ກໍ່ຈະໄດ້ຄອງຕໍາແໜ່ງຮອງປະທານປະເທດ ປະທານສະພາແຫ່ງຊາດ, ນາຍົກລັດຖະມົນຕີ, ຮອງນາຍົກລັດຖະມົນຕີ, ລັດຖະມົນຕີ, ເຈົ້າແຂວງ, ຫຼືວ່າປະທານໄອຍະການ ແລະປະທານ ສານປະຊາຊົນສູງສຸດເປັນຕົ້ນ ຊຶ່ງໂດຍປົກກະຕິແລ້ວ ການປ່ຽນແປງຕົວບຸກຄົນໃນຕໍາແໜ່ງ ເຫຼົ່ານີ້ ຈະມີຂຶ້ນໃນໂອກາດກອງປະຊຸມສະໄໝສາມັນຄັ້ງປະຖົມມະເລີກຂອງສະພາແຫ່ງຊາດ ລາວ ທີ່ຈະມາຈາກການເລືອກຕັ້ງໃນວັນທີ 30 ເມສາປີນີ້ ນັ້ນເອງ ນອກຈາກນີ້ ເນື່ອງຈາກວ່າ ກອງປະຊຸມໃຫຍ່ຂອງພັກ ແລະການເລືອກຕັ້ງສະມາຊິກ ສະພາແຫ່ງຊາດລາວນັ້ນ ຖື ເປັນເຫດການທີ່ສໍາຄັນທີ່ສຸດ ໃນທາງການເມືອງລາວ ຈຶ່ງ ເຮັດໃຫ້ທາງການລາວຕ້ອງ ດໍາເນີນມາດຕະການເຂັ້ມງວດ ເຂົ້າໃນການປ້ອງກັນ ແລະຮັກ ສາຄວາມສະງົບຮຽບຮ້ອຍໃນ ສັງຄົມລາວທົ່ວປະເທດ ກ່ອນໜ້ານີ້ ທ່ານທອງບັນ ແສງອາພອນ ລັດຖະມົນຕີວ່າ ການກະຊວງປ້ອງກັນຄວາມສະຫງົບພາຍໃນຂອງລາວ ກໍໄດ້ຖະແຫລງຢືນຢັນວ່າ ກະຊວງ ປ້ອງກັນຄວາມສະຫງົບພາຍໃນໄດ້ວາງຄາດໝາຍໃນການປະຕິບັດພາລະບົດບາດໄວ້ 4 ດ້ານດ້ວຍກັນ ຊຶ່ງກໍຄືການຮັບປະກັນໃນການຮັກສາຄວາມໝັ້ນຄົງທາງການເມືອງໃຫ້ໄດ້, ການຮັບປະກັນຄວາມເປັນລະບຽບຮຽບຮ້ອຍໃນສັງຄົມ, ການເສີມສ້າງກຳລັງປ້ອງກັນຄວາມ ສະຫງົບໃຫ້ມີປະສິດທິພາບ ແລະການເສີມສ້າງດ້ານພະລາທິການໃຫ້ແກ່ກໍາລັງປ້ອງກັນ ຄວາມສະຫງົບໃຫ້ໄດ້ ຢ່າງຄົບຖ້ວນ ໂດຍສະເພາະແມ່ນການຮັກສາຄວາມໝັ້ນຄົງ ແລະສະເຖຍລະພາບທາງການເມືອງແຫ່ງ ຊາດນັ້ນ ຖືເປັນຄາດໝາຍທີ່ມີຄວາມສຳຄັນທີ່ສຸດ ຊຶ່ງກໍຄືການສະກັດກັ້ນ ແລະປ້ອງກັນ ບໍ່ໃຫ້ມີການເຄື່ອນໄຫວ ທີ່ມີເປົ້າໝາຍເພື່ອການຊຸມນຸມປະທ້ວງທາງການເມືອງເກີດຂຶ້ນຢູ່ໃນ ລາວ ຢ່າງເດັດຂາດ